《题讲梅兄躬耕养亲图 其三》
清代·曹文埴

农人苦无田，未尽芟柞力。我独胡为者，有田耕不得。

白日易驰西，红尘欲行北。强饰游子颜，仰慰两亲色。

每闻布谷鸣，欹枕常恻恻。抱此一寸心，恨无千里翼。

披图顾柳阴，连塍绿如织。搔首几踟蹰，还君三太息。

作者简介：（?—1798）清安徽歙县人，字近薇，号竹虚。乾隆二十五年进士，授编修。历刑、兵、工、户各部侍郎，兼管顺天府尹。鞫狱秉公。官至户部尚书。卒谥文敏。有《石鼓研斋文钞》。